In nomine sanctæ et individuæ Trinitatis, ego Hugo, Autissiodorensis episcopus, præsentibus et futuris notum fieri volo, quod Hugo de Tilio, dum ea qua mortuus est decumberet infirmitate, coram nobis, aliisque religiosis, sæcularibus personis protestatus est quod Guillelmus, avus Guillelmi comitis Nivernensis, qui ad Deo serviendum Cartusiam se transtulit, potestatem Giriaci et castrum Luperciacum, cum his quæ pertinebant ad illud, præter Bolum, plures annos dum viveret possedit, moriensque ea prædicta nepoti suo Guillelmo in pace dimisit. Qui ipsa quoque in eadem pace possedit donec præscripto Hugoni de Tilio illa in hæreditate concessit, tam pro recompensatione amoris et servitii sui quam etiam pro terra de Forgiis et pecunia propter hoc data. Et ipse eadem hæc, usque ad illam diem qua hæc protestatus est, in pace possederat. Protestatus est etiam se multa alia ab Hugone Sajet, laudante uxore sua Amelina et liberis eorumdem, acquisivisse, et post acquisitionem usque ad diem ipsam quiete possedisse. Hæc omnia suprascripta, præter Bolum, protestatus est se taliter adquisisse quod uxori suæ Saræ, quæ præsens erat, et liberis quos ex ea genuerat, hereditario jure possidenda juste dimittere poterat et dimittebat. Huic rei interfuerunt mecum Pontius, abbas Vizeliaci; Petrus, Boni-Radii abbas; Stephanus, Regniaci abbas; Gaufredus, abbas de Rupibus; Itherius de Tociaco; Nargodus et Seguinus de Crux; Gauterius de Montescot; Ernaudus Tociaci; Hugo de Prii; Rainaldus; Morellus, et quamplures alii.